贈唐樂天星翁
作者：何夢桂
朝代：宋

paragraphs: 有客傲今世，去古見是人。
得姓遺唐譜，自號樂天民。
毋乃香山老，重來現後身。
問君何能解，滿口談天星。
術高價難酬，索詩抵千金。
我政坐詩窮，敢以窮累君。
君謂窮不憂，詩賦樂我貧。
不見石友死，錦帆不歛形。
不見鄧侯餓，銅山化爲塵。
命固受於天，誰能躍陶鈞。
外物不可必，吾已反吾真。
君看世上兒，疾走方紜紜。